Pseudostigmatidae

Anomisma
 Coryphagrion
 Mecistogaster
 Megaloprepus
 Microstigma
 Pseudostigma

Pseudostigmatidae er en delgruppe av øyenstikkere, (Odonata). Denne familien, som bare finnes i Sør- og Mellom-Amerika bortsett fra én art i Afrika, omfatter noen slanke arter med vingespenn på opptil 19 cm, og kroppen opptil 13 cm lang, de er dermed i alle fall de lengste av alle øyenstikkere. De har en meget spesialisert økologi, de voksne vannymfene har spesialisert seg på å plukke edderkopper ut fra nettene sine.

Utseende 
Til dels svært store (vingespenn opptil 19 cm), meget langstrakte vannymfer. Vingene har gjerne store, fargede flekker i spissen.
Bakkroppen er svært slank og tydelig lengre enn vingene. Kroppen er mørk med en svak, metallisk glans.

Levevis 
Pseudostigmatidae lever i tropisk regnskog og har meget spesialiserte levesett. Mens de fleste voksne øyenstikkere er generalister som fanger mange slags bytte, er denne familien sterkt spesialisert, såvidt man vet lever de bare av nett-byggende edderkopper som de plukker ut fra nettene. Vannymfen har en langsom, helikopter-lignede flukt og kan henge i ro i lufta. Når den har oppdaget og nærmet seg en edderkopp, flyr den først baklengs, så kjapt inn mot (men ikke i kontakt med) nettet, der den griper edderkoppen med de lange beina og napper den løs. De dreper edderkoppen, biter av beina og spiser den. På grunn av den spesielle flygeatferden unngår de å bli fanget i nettet, men bruker likevel gjerne litt tid på å fjerne nett-rester etterpå. Edderkoppnett som henger i solflekker er særlig utsatt for angrep, kanskje fordi vannymfen kan se disse bedre. De voksne insektene er temmelig langlivede, levetid på opptil 7 måneder i det voksne stadiet er kjent.
Regnskog-miljøet der de lever har få steder med åpent vann, og såvidt man vet har alle disse artene sine larver i vannfylte hulrom i planter, såkalte phytotelmata. Eksempler på slike kan være vannet som samler seg inne i bladrosettene til planter i ananasfamilien (Bromeliaceae), vannfylte hulrom i trær, råtnede palmeblader fylt med vann og store, vannfylte fruktskall. Larvene (najadene) lever av andre dyr i disse hulrommene, for eksempel mygg- og fluelarver, rumpetroll og andre øyenstikkeres larver.

Systematisk inndeling 

 ordenen øyenstikkere, (Odonata)  
 delgruppe vannymfer (Zygoptera) 
 overfamilie   blåvannymfer, (Coenagrioidea)
 familien Pseudostigmatidae
 Anomisma abnorme McLachlan, 1877
 Coryphagrion grandis Morton, 1924 – Øst-Afrika, eneste art utenfor Amerika
 slekten Mecistogaster
 Mecistogaster amalia (Burmeister, 1839)
 Mecistogaster amazonica Sjöstedt, 1918
 Mecistogaster asticta Selys, 1860
 Mecistogaster buckleyi McLachlan, 1881
 Mecistogaster jocaste Hagen, 1869
 Mecistogaster linearis (Fabricius, 1776)
 Mecistogaster lucretia (Drury, 1773)
 Mecistogaster martinezi Machado, 1985
 Mecistogaster modesta Selys, 1860
 Mecistogaster ornata Rambur, 1842
 Mecistogaster pronoti Sjöstedt, 1918
 Megaloprepus caerulatus (Drury, 1782)
 slekten Microstigma
 Microstigma anomalum Rambur, 1842
 Microstigma maculatum Hagen in Selys, 1860
 Microstigma rotundatum Selys, 1860
 slekten Pseudostigma
 Pseudostigma aberrans Selys, 1860
 Pseudostigma accedens Selys, 1860

Kilder

Eksterne lenker 
 
  www.nhm.uio.no/norodo/  – Et norskspråklig nettsted om norske øyenstikkere.
 Bilde av Pseudostigma aberrans
 Bilde av Mecistogaster linearis
 Larver av Megaloprepus caerulatus

Øyenstikkere